Kafue (elv)

Kafue er Zambias mest sentrale elv – halve befolkningen bor i dens nedslagsfelt – og den største som i sin helhet ligger innenfor landets grenser. Den har sin kilde i Zambia på 1350 moh i et relativt flatt sumpområde som ligger 120 km nordvest for Chingola, ikke langt fra grensen mot Den demokratiske republikken Kongo. Den renner sørøstover, i utkanten av Chingola by (gjennom gruveområdet Nchanga) og i utkanten av Kitwe. I Kitwe skifter den retning, og renner sørvestover gjennom Lukanga-sumpene og deretter Kafue nasjonalpark. 

Ved Itezhi-Tezhi skifter Kafue igjen retning, og blir tvunget østover. Demningen Itezhi-Tezhi ble ferdigstilt 1977. Etter demningen begynner Kafue-slettene, som er opp til 50 km brede, og som elven oversvømmer regelmessig. Mellom Itezhi-Tezhi og byen Kafue 250 km lenger øst er det vanskelig for trafikk å krysse elven, og slettene deler derfor landet i en nordlig og sørlig del. Etter Kafue by begynner Kafue-kløften som fører vannet med et fall på 550 m ned til Zambezi-elven ikke langt fra Chirundu. Zambesi er grenseelven mellom Zambia og Zimbabwe).

Kafue-elven har en lengde på om lag 1600 kilometer, og har et nedslagsfelt på 152 000 km².

Referanser 

Elver i Zambia
Zambezis vassdragsområde